钦定古今图书集成/明伦汇编/宫闱典/第080卷 > 南齐
## 钦定古今图书集成/明伦汇编/宫闱典/第080卷 > 南齐

### 武帝永明五年尚书令议皇孙南郡王冠礼

按《南齐书武帝本纪》，不载。按《礼志》，永明五年十月，
有司奏：“南郡王昭业冠，求仪注，未有前准。”尚书令王
俭议：皇孙冠事，历代所无。礼虽有嫡子嫡孙，然而地
居正体，下及五世。今南郡王体自储晖，实惟国裔，元
服之典，宜异列蕃。案《士冠礼》：“‘主人元冠朝服，宾加其
冠，赞者结缨’。郑元云：‘主人，冠者之父兄也’。寻其言父
及”兄，则明祖在父不为主也。《大戴礼记公冠篇》云：“公
冠自为主，四加元冕，以卿为宾。”此则继体之君及帝
之庶子，不得称子者也。《小戴礼记冠义》云：“冠于阼，以
著代也。醮于客位，三加弥尊，加有成也。”注：称：“嫡子冠
于阼，庶子冠于房。”《记》又云：“古者重冠，故行之于庙，所
以自卑而尊先祖也。”据此而言，弥与郑注、《仪礼》相会。
是故中朝以来，太子冠则皇帝临轩，司徒加冠，光禄
赞冠；诸王则郎中加冠，中尉赞冠。今同于储皇则重，
依于诸王则轻。又《春秋》之义，不以父命辞王父命。礼，
“父在斯为子，君在斯为臣。”皇太子居臣子之节，无专
用之道。南郡虽处蕃国，非支庶之列，宜禀天朝之命，
微申冠阼之礼。晋武帝诏称，“汉魏遣使冠诸王，非古
正典。”此盖谓庶子封王，合依公冠自主之义。至于国
之长孙，遣使惟允，宜使太常持节加冠，大鸿胪为赞。
醮酒之仪，亦归二卿。祝醮之辞，附准《经记》，别更撰立，
不依蕃国常体。国官陪位拜贺，自依旧章。其日内外
二品清官以上，诣止车集贺，并诣东宫南门通笺。别
日上礼，“宫臣亦诣门称贺，如上台之仪。既冠后，克日
谒庙，以弘尊祖之义。此既大典，宜通关八座丞郎，并
下二学详议。”仆射王奂等十四人议并同，并撰立赞、
冠、醮、酒二辞。诏可。祝辞曰：皇帝使给事中、太常、武安
侯萧惠基加南郡王冠，祝曰：“筮日筮宾，肇加元服，弃
尔幼志，从厥成德，亲贤使能，克隆景福。”《醮酒辞》曰：“旨
酒既清，嘉荐既盈。兄弟具在，淑慎仪刑。永届眉寿，于
穆斯宁。”